KISKŐRÖS VÁROS ALPOLGÁRMESTERE
ELŐTERJESZTÉS

(a Képviselő-testület 2009. május 20-i ülésére)
TÁRGY: 
A III. „HÁROM VÁROS” BOR-, GASZRONÓMIAI ÉS KULTURÁLIS FESZTIVÁL MEGRENDEZÉSE
Mint az a Képviselő-testület előtt is ismeretes, 2007. év nyarán Soltvadkerten, majd 2008. év  tavaszán Kiskőrösön megrendezésre került a Három Város Bor-, Gasztronómiai és Kulturális Fesztivál, melyet Kecel, Kiskőrös és Soltvadkert azzal a szándékkal indított el, hogy a térség elsősorban borászati, de ezzel összehangolva gasztronómiai és kulturális értékeit, eredményeit a szakma és a nagyközönség számára egyaránt megmutassa. 
A Fesztivál ebben az évben Kecelen kerül megrendezésre 2009. június 26-28. között. A fesztivál összekapcsolódik más egyéb rendezvénnyel, mint pl. a Kecelről Elszármazottak Találkozója, azonban a Három Város Fesztivál eredeti arculata és elnevezése kerül előtérbe. 
A Fesztivál szervezője ebben az évben a Keceli Városfejlesztési Zrt. (6237 Kecel, Szabadság tér 17.) , a főszervezői teendőket változatlan formában Benyák Zoltán látja el. 
A Fesztivál lebonyolításához történő hozzájárulás a városok részéről változatlan formában marad, városonként 1.000.000,- Ft összeg, vagyis összesen 3.000.000,- Ft állna rendelkezésre a Fesztivál költségeire, mely teljes összegében a Három Város Fesztivállal kapcsolatban felmerülő kiadásokat fedezné. 
A megfogalmazott célok alapján készült el a Kecel, Kiskőrös és Soltvadkert városok közötti együttműködési megállapodás-tervezet, mely a határozat-tervezet mellékletét képezi.
(Az előterjesztés mellékletét képezi a rendezvény programjának költség-tervezete)
Fentiek alapján javaslom, hogy a Képviselő-testület a Fesztivál megrendezésével kapcsolatban a határozat-tervezetben foglaltak szerint döntsön.
Kiskőrös. 2009. május 5.
Lasztovicza László sk.
alpolgármester

HATÁROZAT-TERVEZET:

Kiskőrös Város Önkormányzata a határozat-tervezet mellékletét képező együttműködési megállapodásban foglaltakkal egyetért, és felhatalmazza a polgármestert az együttműködési megállapodás aláírására.
Felelős:
polgármester

Határidő: 
2009. május 30.
